ལྷ་སའི་སྐད་འབོད་དེ་ནི།བོད་ལྗོངས་སློབ་གྲྭ་ཆེན་མོའི་བོད་རིགས་སློབ་ཕྲུག་ཚོས་འགོ་འཛུགས་བྱས་ཤིང་།སྐབས་དེར་ང་རང་ལྷ་སར་ཡོད་སྟབས།ཁོང་ཚོའི་ལས་འགུལ་དེ་དངོས་སུ་མིག་མཐོང་ལག་ཟིན་བྱུང་།སྐབས་དེར་ང་རང་ལྷ་སའི་ཀླུ་སྒུག་གྲོང་ལྷན་ཁོངས་སུ་ཡོད་ཅིང་།བོད་ལྗོངས་སློབ་ཆེན་གྱི་སློབ་མ་དེ་ཚོས་གཅིག་ལ་གཅིག་སྦྲེལ་གྱི་རུ་སྟར་རིང་པོ་བསྒྲིགས་ཏེ་རྒྱལ་ཁ་ལམ་ཟེར་བའི་གཞུང་ལམ་དེ་བརྒྱུད་དེ་འགྲོ་སྐབས།ངས་ཀྱང་རུ་སྟར་གྱི་ཁོངས་སུ་འཛུལ་ཐབས་བྱས་པ་ཡིན།འོན་ཀྱང་སྐབས་དེར་བོད་ལྗོངས་སློབ་ཆེན་གྱི་སློབ་མ་མ་གཏོགས།གཞན་ཕྱི་མི་སུ་ཡང་རུ་སྟར་གྱི་ཁོངས་སུ་འཛུལ་དུ་འཇུག་གི་མི་འདུགཁོང་ཚོས་དལ་ལྷོད་ངང་ཁྲོམ་སྐོར་བྱེད་ཞོར་མང་ཚོགས་ལ་ཤོག་བུ་ཞིག་འགྲེམས་བཞིན་འདུག་པ་དེའི་སྟེང་དུ་བོད་ཡིག་དང་འོག་ཏུ་རྒྱ་ཡིག་གིས་བོད་ནང་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་བྱེད་དགོས་པའི་དགོས་འདུན་བྲིས་འདུག